Pattaya

Pattaya on erittäin suosittu lomakohde Thaimaassa, 150 kilometriä Bangkokista kaakkoon. Sun, sand & sex sanotaan kuvaavan tätä tyttöbaarien, täyteen ahdettujen rantojen, tuhansien hotellien, yhtä monen guesthousen ja lukuisien ravintoloiden muodostamaa viidakkoa, jonka luonnonkauneudesta ei paljoakaan ole jäljellä. 5 miljoonaa matkailijaa vuosittain viihtyy Pattayan rannoilla, joten jotain erikoista paikassa on oltava.

Lentokoneella
Lähimmät lentokentät ovat U-Tapao Sattahipissa noin 30 km Pattayasta ja Bangkokin Suvarnabhumin kansainvälinen lentokenttä.

U-Tapaota käytetään pääasiassa kotimaan ja Aasian sisäisiin lentoihin.

Useimmat turistit saapuvat Suvarnabhumin lentokentälle, joka on 125 km Pattayasta pohjoiseen. Lentokentältä Pattayaan pääsee joko taksilla tai bussilla, jotka kummatkin lähtevät terminaalin pohjakerroksesta. Matka kestää noin 1,5–2 tuntia. Taksimatka maksaa noin 1 000 bahtia. Tietullimaksut kuuluvat tavallisesti hintaan, mutta se on syytä varmistaa varsinkin, jos olet tinkinyt hinnasta - tinkimällä hinnan saa helposti pois pari sataa bahtia mutta tuon summan joutuu lopuksi kuitenkin maksamaan tietulleina. Bussit kulkevat noin kahden tunnin välein. Bell Travel maksaa noin 200 bahtia ja bussit saapuvat Pohjois-Pattayan linja-autoasemalla, josta on hintaan sisältyvä lavataksikuljetus haluttuun kohteeseen. Ota huomioon, että jos saapumisaika Pattayaan on illalla tai viikonloppuna, lavataksikuljetus voi kestää hyvinkin kauan. Airport Pattaya Bus maksaa noin 125 bahtia ja bussit saapuvat Jomthieniin.

Jos lähdet Pattayasta bussilla Suvarnabhumin lentokentälle, paikka on syytä varata etukäteen, sillä lentokentälle menevät bussit ovat tavallisesti täynnä.

Bussilla
Bangokin linja-autoasemilta on säännölliset yhteydet Pattayaan. Matka maksaa noin 125 bahtia ja matka kestää vähintään noin 2 tuntia sen mukaan, miltä Bangkokin asemalta matka on alkanut.

Junalla
Juna on halvin tapa päästä Pattayaan Bangkokista. Matka maksaa noin 30 bahtia. Juna lähtee päivittäin Bangkokin rautatieasemalta 6.50 ja saapuu Pattayaan 10.18. Junassa on vain 3. luokka ilman ilmastointia. Junaa voi suositella jokaiselle, joka haluaa kokea nostalgisen kiireetöntä liikkumista paikasta toiseen. Juna pysähtyy jokaisella maitolaiturilla, joten matka voi helposti venähtää monella tunnilla. Elämyksenä se on kuitenkin vertaansa vailla.

Liiku
Pattayajalla liikkumisessa on muistettava, että Thaimaassa on vasemmanpuoleinen liikenne ja että liikenne on eurooppalaiseen liikennekäyttäymiseen verrattuna jokseenkin kaoottista. Jos haluat vuokrata oman ajoneuvon, varmista, että sinulla on kansainvälinen ajokortti ja tarvittavat vakuutukset.

Pattayan yleisimmät liikkumisvälineet ovat lavataksi, mopo ja auto. Pattayassa ei ole julkista liikennettä.

Kanna aina mukanasi karttaa tai majapaikkasi käyntikorttia, johon majapaikkasi on merkitty. Thaimaan osoitejärjestelmä perustuu maarekisterinumeroihin ja niiden perusteella perille löytää ainoastaan postikuski. Paina myös mieleesi majapaikkasi lähellä olevat merkittävät rakennukset tai kohteet (jos oma hotellisi ei ole sellainen), sillä se helpottaa perillelöytymistä huomattavasti.

Lavataksi
Julkisen liikenteen puutteen Pattayassa korvaavat lavataksit. Ne ovat lava-autoja, joiden takaosa on katettu ja sinne on asennettu kaksi pitkää penkkiä (tästä tulee sen thaikielinen nimi "rot soong thäu" 'ajoneuvo jossa kaksi (penkki)riviä'). Lavataksiin voi nousta ja poistua mistä vain. Lavataksi pysäytetään joko heiluttamalla koko käsivartta ylösalas tai thaimaalaisittain ojentamalla käsivarsi eteen, kääntämällä kämmen ranteesta alaspäin ja heiluttamalla sitä edestakaisin (toisin kuin Suomessa Thaimaassa tämä on yleinen "tule tänne" -kutsu; "mene pois" on taas sama liike kämmen ylöspäin, joka Suomessa taas on "tule tänne"). Poistumiseen käytetään puoleestaan jossain katonrajassa olevaa summeria. Summeria soitetaessa lavataksi pysähtyy lähes välittömästi, mikäli se vain liikenteellisesti on mahdollista.

Lavataksin perustaksa on 10 bahtia hengeltä. Lain mukaan se pätee kaikille kuljetuksille koko Pattayan alueella (mukaan lukien Jomthien). Käytännössä pidemmiltä matkoilta pyydetään lähes aina 20 bahtia (esim. Jomthienista Central Roadille). Lavataksimatkaa varten kannattaakin aina varata tasaraha, sillä silloin voi kiistatapauksissa maksun jälkeen vain kävellä pois. Muista kuitenkin, että pitkillä matkoilla on kohteliasta maksaa kaksinkertainen hinta mukisematta - saman hinnan joutuvat myös thait maksamaan.

Lavatakseja voi myös tilata pelkästään omaan käyttöön. Jälleen lain mukaan maksimitaksa on 150 bahtia (pisin reitti Nakluasta Jomthieniin, koko lava täynnä ihmisiä), mutta käytännössä taksa vaihtelee matkan ja henkilömäärän mukaan. Kahden hengen lyhyt matka on tavallisesti noin 150 bahtia - tinkimällä voi kuitenkin joskus saada ihmeitä aikaan.

Autolla ja mopolla
Autoja, mopoja ja moottoripyöriä voi vuokrata lähes kaikkialta Pattayassa. Varmista kuitenkin, että sinulla on voimassa oleva kansainvälinen ajokortti ja kotimaassa voimassa oleva vakuutus, joka korvaa mahdolliset vahingot. Vuokraajan antama vakuutus ei välttämättä kata sitä, että aiheutat onnettomuuden, koska et ole tottunut vasemmanpuoleiseen liikenteeseen. Jos tarvitset auton vain päiväksi, harkitse, kannattaisiko sittenkin vuokrata yksityinen (lava)taksi yhdeksi päiväksi (hinnat vaihtelevat suuresti ja jos taksikuksi on mukana koko ajan, hänelle pitää maksaa myös ruoka ja sisäänpääsyt - mikä tavallisesti on vähän, koska thaimaalainen ruoka on halpaa ja thaimaalaisten pääsymaksut turistikohteisiin ovat usein vain murto-osa ulkomaalaisten maksamista hinnoista.

Kävellen
Pattaya on suunniteltu moottoriajoneuvoille. Pää- ja rantakatuja lukuunottamatta Pattayalla jalankulkijalle ei juuri löydy tilaa. Jopa joillain pääkatujen osilla jalkakäytävä on noin 50 cm leveä ja sen jakavat jalankulkijoiden lisäksi erilaiset tolpat ja sähkölaatikot. Joillain Pattaya Cityn sivukaduilla (soi) ei edes ole jalkakäytävää. Pattayan ainoa kävelykatu on Walking Street.

Jatka matkaa
Pattaya Pattaya Pattaya wts:Category:Pattaya

Pattaya